
PARLAMENTUL  ROMÂNIEI

CAMERA DEPUTAŢILOR

	COMISIA PENTRU SĂNĂTATE ŞI FAMILIE
   Nr. 28/67/11 martie 2009
	COMISIA JURIDICĂ, DE DISCIPLINĂ ŞI IMUNITĂŢI                             

Nr. 31/107/2009




                                                                                                      Plx 39/2009

RAPORT  COMUN

asupra Propunerii  legislative pentru completarea Legii nr.272/2004 privind protecţia şi promovarea drepturilor copilului

                 În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia pentru sănătate şi familie şi Comisia juridică, de disciplină şi imunităţi, au fost sesizate, spre dezbatere în fond, cu Propunerea  legislativă pentru completarea Legii nr.272/2004 privind protecţia şi promovarea drepturilor copilului, trimisă cu adresa nr. Pl-x 39 din 2 februarie 2009 şi înregistrată cu nr. 19  din 3 februarie 2009 si, respectiv, nr.31/107 din 3 februarie 2009. 
                 Potrivit prevederilor  art. 75 din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este  Cameră decizională.

 Senatul, în calitate de primă Cameră sesizată, a respins această propunere legislativă, în şedinţa din 22 decembrie 2008.

 Consiliul Legislativ,  prin avizul nr.511/29.04.2008, a avizat favorabil propunerea legislativă.

 Comisia pentru drepturile omului, culte şi problemele minorităţilor naţionale a avizat favorabil propunerea legislativă, prin avizul    nr. 25/48/26.02.2009.

                Guvernul, conform punctului de vedere transmis cu adresa nr.1827/06.08.2008,  nu susţine adoptarea acestei iniţiative legislative, modificarea propusă pentru pct. 2 din iniţiativa supusă examinării este deja reglementată în legislaţie (în materia protecţiei consumatorului şi în domeniul sănătăţii publice) prin Legea nr.178/2000 privind produsele cosmetice, republicată, cu modificările şi completările ulterioare, iar referitor la pct. 4 din propunerea legislativă se precizează că serviciile medicale acordate de medici de familie la domiciliul gravidelor şi copiilor sunt decontate integral din bugetul Fondului Naţional Unic de Asigurări Sociale de Sănătate, aşa cum e prevăzut de materia asigurărilor sociale de sănătate.

·                   Propunerea legislativă are ca obiect de reglementare modificarea şi completarea Legii nr. 272/2004 privind protecţia şi promovarea drepturilor copilului, cu modificările ulterioare, astfel:

· instituirea unei obligaţii pentru medicul de familie care are cabinetul înregistrat în raza teritorială unde a avut loc naşterea să constate starea de sănătate a copilului şi a mamei, în cazul în care naşterea a avut loc în afara unităţilor sanitare;

· machiajul copiilor sub 14 ani care participă la emisiuni televizate să se realizeze doar cu produse avizate şi testate dermatologic de către Ministerul Sănătăţii;

· instituirea obligaţiei pentru unităţile şcolare de a-i informa pe părinţi şi pe copii cu privire la cadrul legal de protecţie a drepturilor copiilor;

· sancţionarea mamelor care îşi abandonează copii nou-născuţi în maternitate cu închisoare de la 1 la 3 ani.

       În conformitate cu prevederile art. 61 şi 63 din Regulamentul Camerei Deputaţilor, republicat, Comisia juridică, de disciplină şi imunităţi  a examinat propunerea legislativă, în şedinţa din 25 februarie 2009. La lucrări au fost prezenţi 18 deputaţi din totalul de 25 membri ai Comisiei juridice, de disciplină şi imunităţi. Raportul comisiei a fost adoptat cu unanimitate de voturi.
În conformitate cu prevederile art. 61 şi 63 din Regulamentul Camerei Deputaţilor, republicat, Comisia pentru sănătate şi familie a dezbătut propunerea  legislativă menţionată în şedinţa din 10 martie 2009. La şedinţa comisiei au participat 18 deputaţi din cei 19 membri ai comisiei. Raportul comisiei a fost adoptat cu 17 voturi pentru şi o abţinere.

                În urma dezbaterilor, membrii Comisiei pentru sănătate şi familie  şi ai Comisiei juridice, de disciplină şi imunităţi au hotărât, cu 35 de voturi pentru şi o abţinere, să propună plenului Camerei Deputaţilor respingerea Propunerii legislative pentru completarea Legii nr.272/2004 privind protecţia şi promovarea drepturilor copilului (Plx 39/2009).  

 În raport cu obiectul şi conţinutul reglementării, propunerea legislativă face parte din categoria legilor organice.

PREŞEDINTE,                                          

PREŞEDINTE,                                          

Rodica Nassar

Gabriel ANDRONACHE
  Consilier,

Danciu Florin






Roxana Şerban
PAGE  
2

_968672787.unknown

